**Muhammad al-Xorazmiy nomidagi Toshkent axborot texnologiyalari**

**universiteti “Karyera markazi va talabalar amaliyoti” bo‘limi**

N I Z O M

1. Umumiy qoidalar

1.1. Ushbu Nizom O‘zbekiston Respublikasi Prezidentining 2021-yil 24-dekabrdagi “Davlat oliy ta’lim muassasalarining akademik va tashkiliy-boshqaruv mustaqilligini ta’minlash bo‘yicha qo‘shimcha chora-tadbirlar to‘gʻrisida”gi va, “Davlat oliy ta’lim muassasalariga moliyaviy mustaqillik berish chora-tadbirlari to‘gʻrisida”gi PQ-60-61-son qarorlari asosida ishlab chiqilgan.

1.2. Mazkur Nizom universitetning “Karyera markazi va talabalar amaliyoti” bo‘limi faoliyatida asosiy me’yoriy-huquqiy hujjat hisoblanadi.

1.3. “Karyera markazi va talabalar amaliyoti” bo‘limi O‘zbekiston Respublikasi Konstitutsiyasi, “Ta’lim to‘g‘risida”gi qonun, O‘zbekiston Respublikasi Prezidentining iqtisodiyot tarmoqlarini malakali kadrlar bilan ta’minlash borasidagi qaror va farmonlari, amaldagi Mehnat Kodeksi, qonunchilik hamda ta’lim sohasidagi tegishli me’yoriy-huquqiy hujjatlarga asoslanib ish yuritadi.

2. “Karyera markazi va talabalar amaliyoti” bo‘limining maqsadi

Ta’lim xizmatlari bozorida universitet faoliyat ko‘rsatishining aniq strategiyalarini ishlab chiqish va amaliyotga joriy qilish, universitet reytingini oshirish maqsadida bakalavriat yo‘nalishlari va magistratura mutaxassisliklari bo‘yicha kadrlar tayyorlash va ularni ishga taqsimlash jarayonini iste’molchilar (ish beruvchilar) tomonidan bo‘lg‘usi mutaxassis shaxsiga qo‘yilgan talablarni bajarishga yo‘naltirish hamda bu jarayonga rahbarlik qilish, reklama-axborotni rejalashtirish va uni olg‘a siljitish rag‘batini ta’minlash, bitiruvchilarni ishga taqsimlash va joylashtirishni amalga oshirish hamda ta’lim xizmatlari ko‘rsatishga o‘z vaqtida tayyorgarlik ko‘rish, universitet hamda bitiruvchilar o‘rtasida uzviy aloqa o‘rnatish, ularning kelgusi professional faoliyati, erishgan yutuqlari va tajribalarini rasmiy veb-saytda joylashtirib borish, ular bilan talabalar o‘rtasida aloqa o‘rnatish, mahorat darslari tashkil etish, shartnomalar tuzishni tashkil qilish hamda nazoratga olishdan iborat.

3. “Karyera markazi va talabalar amaliyoti” bo‘limining vazifalari

3.1. Universitet talabalariga mehnat to‘g‘risidagi qonun hujjatlari asoslari, mehnat bozorida mos vakansiyalar izlash ko‘nikmalari, ishga kirish uchun rezyume tayyorlash va ish beruvchi bilan suhbatdan o‘tish usullarini o‘rgatish, ishga kirish uchun talab etiladigan hujjatlar bilan tanishtirish;

3.2. Iqtisodiyot tarmoqlarining ilg‘or mutaxassislari va ekspertlarini jalb qilgan holda talabalarni kasbga yo‘naltirish, mehnat bozoridagi mavjud va istiqboldagi holat, muayyan kasbga, ish joylariga va ish beruvchilarga, istiqbolli korxonalarga oid zamonaviy ma’lumotlar bilan tanishtirish va ta’minlash;

 3.3. Mehnat organlari, manfaatdor idoralar va tashkilotlar ishtirokida ish o‘rinlari yarmarkalari, karyera kunlarini tashkil etish va talabalarni kelajakda kasbiy faoliyatiga qiziqishlarini kuchaytiruvchi tadbirlarni amalga oshirish;

3.4. Universitetning mutaxassislar tayyorlash, bitiruvchilarni ishga joylashtirish, universitetni muqaddam tamomlagan bitiruvchilarning hozirgi mehnat faoliyati (karyerasi), universitet faoliyatining sifat ko‘rsatkichlari to‘g‘risidagi va boshqa tahliliy materiallarni tayyorlash va nashr qilish;

 3.5. Asosiy ish beruvchilardan olingan joriy va istiqboldagi buyurtmalar asosida universitetda korxona va tashkilotlarning kadrlarga bo‘lgan ehtiyojlari to‘g‘risida strategik ma’lumotlar bazasini shakllantirish hamda uni doimiy yangilash va kengaytirib borish.

 3.6. Ish beruvchi tashkilotlar va talabalar o‘rtasida muloqotlarni tashkil etish maqsadida turli tanlovlar, mehnat yarmarkalari tashkil etish.

 3.7. Respublika va tegishli hududlar (viloyatlar) iqtisodiyoti hamda ijtimoiy soha tarmoqlarining rivojlanish istiqbollarini hisobga olgan holda yangi ta’lim (tayyorlov) yo‘nalishlari yoki mutaxassisliklarini ochish, shuningdek ta’lim xizmatlari bozori talablariga javob bermaydiganlarini to‘xtatish bo‘yicha takliflar tayyorlash, yetarlicha ish beruvchiga ega bo‘lmagan bakalavriat yo‘nalishlari va magistratura mutaxassisliklari ro‘yxatini aniqlash.

 3.8. Ish beruvchilar (iste’molchilar)ning bitiruvchilar haqidagi fikrlari (e’tirozlari, yosh mutaxassisning kamchiliklari, rad qilinishi sabablari) va ta’lim sifatini oshirishga oid takliflari asosida amaldagi ta’lim mazmuniga muayyan o‘zgartirishlar kiritish bo‘yicha tavsiyalar tayyorlash.

 3.9. Talabalar amaliyoti va ishga joylashishiga har tomonlama ko‘maklashish, potensial ish beruvchilar ro‘yxatini shakllantirib borish, hamkorlik qilish, ijtimoiy tarmoqlar va rasmiy telegram kanali orqali vakant ish o‘rinlari to‘g‘risidaii ma’lumotlarni talabalar e’tiboriga havola qilib borish, shuningdek yuqori natijalarga erishgan bitiruvchilar salohiyatidan unumli foydalanish;

1. . Joriy yil bitiruvchilari haqida (ta’lim yo‘nalishlari va mutaxassisliklar kesimida davlat granti va to‘lov-shartnoma asosida kunduzgi va sirtqi ta’lim shakllari bo‘yicha familiyasi, ismi, sharifi ko‘rsatilgan holda) ma’lumotlar bankini yaratish.

4. “Karyera markazi va talabalar amaliyoti” bo‘limining huquqlari

Universitetning “Karyera markazi va talabalar amaliyoti” bo‘limining faoliyatiga mas’ul bo’lgan “Karyera markazi va talabalar amaliyoti” bo‘limi boshlig‘i quyidagi huquqlarga ega:

4.1. Markaz vakolatlariga kirgan zaruriy ishlarni amalga oshirish uchun universitetning tegishli bo‘linmalaridan (ilmiy va uslubiy kengashlar, o‘quv va uslubiy bo‘linmalar, fakultetlar, kafedralar va h.k.) axborotlar taqdim qilishni talab qilish;

4.2. Universitetning pedagog-xodimlari va ish beruvchi (iste’molchi) muassasa, korxona va tashkilotlarning yetakchi mutaxassislarini (kelishuv asosida) o‘rnatilgan tartibda ish bilan bandlik tadqiqotlarini o‘tkazish, bitiruvchilarni ishga taqsimlash hamda ular haqidagi axborotlarni tarqatish tizimini loyihalash va tashkil qilishga jalb etish;

4.3. Bitiruvchilarning kasbiy mahorati va tayyorgarlik darajasining ish beruvchi (iste’molchi) muassasa, korxona va tashkilotlar tomonidan qo‘yilgan shart-sharoitlarga muvofiqligi bo‘yicha fakultetlar va taalluqli kafedralar faoliyatini nazoratga olish;

4.4. Ish beruvchi (iste’molchi)larning talablari va tavsiyalarini hisobga olgan holda bitiruvchilarning kasbiy sifatlari va raqobatbardoshligini oshirish, ta’lim jarayoniga ilg‘or pedagogik va axborot texnologiyalarini joriy etish bo‘yicha takliflar kiritish;

4.5. Ish beruvchilar (iste’molchilar)ning yosh mutaxassislar haqidagi fikrlari: e’tirozlari, kamchiliklari va rad qilinishi sabablari va ta’lim sifatini oshirishga oid takliflarini tahlil qilish hamda ta’lim xizmatlari bozori talablariga javob beruvchi yangi avlod bitiruvchilarini shakllantirish bo‘yicha, jumladan tayanch oliy ta’lim muassasalariga tavsiyalar berish;

4.6. Ish beruvchilar (iste’molchilar)ning takliflari asosida mavjud ta’lim metodikasi (texnologiyalari)dagi kamchiliklarni bartaraf qilish bo‘yicha tavsiyalar ishlab chiqish;

4.7. Bitiruvchilarni ishga taqsimlash va joylashtirish bo‘yicha tegishli muassasa, korxona va tashkilotlar bilan hamkorlikni amalga oshirish;

4.8. Amaldagi me’yoriy hujjatlarga asoslanib, bitiruvchilarni ishga taqsimlashning mavjud tizimiga tegishli o‘zgartirishlar kiritish yoki uni takomillashtirish bo‘yicha Universitet kengashiga takliflar kiritish;

4.9. Bitiruvchilar to‘g‘risida reklamalar mazmuni va ommaviy axborot vositalari, bosma nashrlar orqali ma’lumotlar e’lon qilinishi hamda iste’molchilarga yetkazilishi bo‘yicha fakultetlar, taalluqli kafedralar, qabul komissiyasi faoliyatini nazoratga olish va ularning samaradorligini baholash;

4.10. Bitiruvchilarning imkoniyatlari va ustunliklarini namoyish qilish maqsadida universitet xodimlarining respublika va xalqaro ko‘rgazmalar, yarmarkalar, uchrashuvlar va konferensiyalarda ishtirok etishini tashkil qilish;

4.11. “Karyera markazi va talabalar amaliyoti” faoliyatining asosiy yo‘nalishlarini belgilash, xodimlar majburiyatida taalluqli masalalar majmuini aniqlash, ularning lavozim vazifalarini tasdiqlash;

5. “Karyera markazi va talabalar amaliyoti” bo‘limi majburiyatlari

5.1. Mazkur Nizomga muvofiq “Karyera markazi va talabalar amaliyoti” bo‘limiga yuklatilgan vazifalarning o‘z vaqtida va sifatli bajarilishi uchun to‘liq javobgarlik universitetning Yoshlar masalalari va ma’naviy-ma’rifiy ishlari bo‘yicha birinchi prorektori hamda “Karyera markazi va talabalar amaliyoti” bo‘limi boshlig‘i zimmasiga yuklatiladi.

 5.2. Boshqa xodimlar va bo‘linmalar (prorektorlar, fakultet dekanlari, taalluqli kafedralar mudirlari, tegishli bo‘linmalar boshliqlari) ning mas’uliyat darajasi lavozim vazifalariga muvofiq belgilanadi.

6. “Karyera markazi va talabalar amaliyoti” bo‘limining tuzilishi va moliyaviy ta’minlanishi

6.1. “Karyera markazi va talabalar amaliyoti” bo‘limi universitetning Karyera Markazi va talabalar amaliyoti bo‘limi negizida tashkil etiladi.

6.2. “Karyera markazi va talabalar amaliyoti” bo‘limiga rahbarlikni Karyera Markazi va talabalar amaliyoti bo‘limi boshlig‘i amalga oshiradi va u universitetning talabalar amaliyoti va bitiruvchilarga taalluqli barcha bo‘linmalari faoliyatini muvofiqlashtiradi.

6.3. “Karyera markazi va talabalar amaliyoti” bo‘limi xodimlarining soni universitetning namunaviy shtat birligi asosida shakllantirilib, shtatlar jadvali rektor tomonidan tasdiqlanadi.

7. “Karyera markazi va talabalar amaliyoti” bo‘limi faoliyatini tashkil etish, boshqarish va nazoratga olish

7.1. “Karyera markazi va talabalar amaliyoti” bo‘limi faoliyati universitet rektori tasarrufida bo‘ladi.

7.2. “Karyera markazi va talabalar amaliyoti” bo‘limi o‘ziga yuklatilgan vazifalar ijrosi bo‘yicha tegishli ma’lumotlarni belgilangan shakl va muddatlarda Oliy va o‘rta maxsus ta’lim vazirligiga taqdim etadi.

7.3. “Karyera markazi va talabalar amaliyoti” bo‘limi faoliyati Yoshlar masalalari va ma’naviy-ma’rifiy ishlari bo‘yicha birinchi prorektori tomonidan muvofiqlashtiriladi va o‘rnatilgan tartibda nazorat qilinadi.